2200 रुपए वाले एक्जीक्यूटिव कमरे में रुके, ID नहीं दी; किसी चौथे ने बुक किया था रूम
UP (Prayagraj) Gangster Atiq Ahmed Murder Case -  माफिया अतीक अहमद और उसके भाई अशरफ की हत्या के बाद SIT तीनों शूटर्स से पूछताछ कर रही है। हत्या करने से पहले शूटर्स की एक्टिविटी क्या रही? वह प्रयागराज कब आए, कहां ठहरे? हत्याकांड वाले दिन क्या कर रहे थे
"मेरी शिफ्ट शुरू हुए 4 घंटे बीते थे। शनिवार दोपहर के करीब 1 बजे 8 से 10 लोग होटल के अंदर घुसे। मैंने पूछा क्या हुआ है सर? उन्होंने सिर्फ इतना ही बोला हम पुलिस से हैं। कमरा नंबर 203, 204 खुलवाओ तलाशी लेनी है। इसके बाद 5 लोग मेरे साथ ऊपर गए। मैंने दोनों कमरों के दरवाजे खोले। इसके बाद उन्होंने मुझे वापस रिसेप्शन पर भेज दिया। नीचे आकर सबसे पहले मैंने मालिक को फोन करके बताया कि यहां चेकिंग हो रही है।"
"लगभग 30 मिनट बाद वह सभी नीचे आए और होटल का एंट्री रजिस्टर और CCTV वीडियो चेक करने लगे। इसके बाद रजिस्टर और DVR अपने साथ ले गए। उनके जाते ही मीडिया वाले भी यहां पर आए, वह कह रहे थे कि अतीक को मारने वाले लड़के यहीं रुके थे। इसलिए होटल की चेंकिंग हुई।" ये कहना है प्रयागराज के होटल 'स्टे इन' के मैनेजर मोहित श्रीवास्तव का।
15 अप्रैल को माफिया अतीक अहमद और उसके भाई अशरफ की हत्या के बाद SIT तीनों शूटर्स से पूछताछ कर रही है। हत्या करने से पहले शूटर्स की एक्टिविटी क्या रही? वह प्रयागराज कब आए, कहां ठहरे? हत्याकांड वाले दिन क्या कर रहे थे? ऐसे कई सवालों के जवाब तलाशे जा रहे हैं। 20 अप्रैल को शूटरों से 8 घंटे तक पूछताछ हुई। इस दौरान उन्होंने बताया कि वे प्रयागराज जंक्शन के प्लेटफॉर्म नंबर 1 के पास एक होटल में रुके थे।
4 मंजिल के होटल में 20 कमरे, सिंगल रूम 1700 रुपए
हम सीधे होटल के उन कमरों की तरफ गए जहां SIT ने चेकिंग की थी। दोनों रूम लॉक थे। हमने मैनेजर मोहित से इन्हें खुलवाने के लिए कहा तो पता चला कि चाबियां जांच टीम ले गई है। इसके बाद हमने उनसे बगल वाला रूम खुलवाने के लिए कहा। ये कमरा किसी लग्जरी रूम से कम नहीं था। हमने मैनेजर से इसकी कीमत पूछी। उसने रेट बताया- एक दिन का चार्ज 2200 रुपए।
होटल के मैनेजर मोहित कहते हैं, "होटल में 4 फ्लोर हैं और कुल 20 कमरे हैं। कमरों का कैटेगरी के हिसाब से चार्ज लेते हैं। सुपर डीलक्स कैटेगरी वाले रूम का चार्ज एक दिन का 1700 रुपए है। एग्जीक्यूटिव कैटेगरी का चार्ज 2200 रुपए है।" पुलिस ने जिन कमरों की तलाशी ली वह होटल के एग्जीक्यूटिव रूम थे। यानी शूटरों के पास पैसे की कमी नहीं थी।
SIT सूत्रों के मुताबिक, अतीक की हत्या के 2 दिन पहले यानी कि 13 अप्रैल की रात 8:30 बजे शूटर्स ने होटल में चेक इन किया था। यहीं से रोज वे माफिया के मूवमेंट की खबर रखते थे।
प्लेटफॉर्म नंबर 1 के पास वाले इलाके में 50 से ज्यादा होटल
आरोपी लवलेश तिवारी ने पूछताछ में SIT को बताया था कि वो सनी और अरुण के साथ जिस होटल में रुका था, वहां का कमरा किसी और ने बुक कराया था। ये चौथा शख्स कौन था? इसे देखते हुए SIT 'स्टे इन' होटल और उसके आस-पास के होटलों की भी जांच कर रही है। जिससे यह पता चल सके कि क्या होटल के आसपास चौथा संदिग्ध व्यक्ति भी रुका हुआ था? जो इन्हें गाइड कर रहा हो।
हमने इसकी पड़ताल की...यहां होटल लेना कितना आसान है, ये जानने के लिए हम प्रयागराज रेलवे स्टेशन के सामने लाइन से बने होटलों में गए। वहां के स्टाफ से बात की। हम होटल 'स्टे इन' की पिछली गली में बने होटल अंबर पहुंचे। यहां वेलि़ड ID प्रूफ देकर कोई भी रूम ले सकता है।
हमने होटल मैनेजर सुनील से बात की। वह कहते हैं, "पूरी नुरुल्लाह रोड पर करीब 50 से ज्यादा छोटे-बड़े होटल हैं। इनमें से 60% छोटे लाउंज हैं। जहां हर रोज सैकड़ों की संख्या में मुसाफिर ठहरते हैं। यहां आधार कार्ड और पहचान पत्र देकर ही कमरा दिया जाता है। कुछ होटलों में प्री-बुकिंग पर रूम दिए जाते हैं। इस केस में होटल वालों को सिर्फ बुकिंग आईडी बतानी पड़ती है।”
होटल से 2 मोबाइल मिले, मैनेजर को पता नहीं
SIT सोर्सेज के मुताबिक, शूटर्स के 2 मोबाइल इसी होटल से ही बरामद किए हैं। अतीक-अशरफ की हत्या से पहले हमलावरों ने इन मोबाइल्स को होटल में ही छोड़ दिया था। हालांकि, मोबाइल से सिम गायब मिले हैं। वो सिम कहां है इसकी किसी को कोई खबर नहीं। फोन का डेटा रिकवर किया जा रहा है। पुलिस कड़ी से कड़ी जोड़कर हत्याकांड के पीछे का मकसद खोजने की कोशिश कर रही है।
होटल मैनेजमेंट ने मोबाइल की सूचना पुलिस को क्यों नहीं दी?
हमने 'स्टे इन' के मैनेजर मोहित से पूछा। आपके होटल से 2 मोबाइल फोन बरामद हुए। आपने इसकी सूचना पहले ही पुलिस को क्यों नहीं दी? इस पर मोहित कहते हैं, "जब टीवी पर हमारे होटल का नाम आया तब इस बारे में हमें पता चला। उससे पहले यहां कौन-कौन आया। पुलिस को कमरों में क्या-क्या मिला इस बारे में हम कुछ नहीं जानते।"
अतीक-अशरफ की रेकी करने के बाद कमरों पर जाते थे शूटर्स
SIT सोर्सेस के मुताबिक, तीनों शूटर्स ने पूछताछ में बताया है कि वे 13 अप्रैल से लेकर हत्या की रात तक अतीक-अशरफ पर नजर रख रहे थे। दोनों की रेकी करने के बाद वे वापस होटल में आ जाते थे। 15 अप्रैल की रात ये तीनों शूटर कॉल्विन हॉस्पिटल के बाहर पहले से ही मौजूद थे। शूटर्स ने बताया कि वो ई-रिक्शा से अतीक-अशरफ की रेकी के लिए जाते थे।
हमने होटल के मैनेजर से 13 से 15 अप्रैल तक का CCTV फुटेज दिखाने के लिए कहा। लेकिन पता चला कि जांच टीम पहले ही DVR और होटल से जुड़े सारे CCTV वीडियो अपने कब्जे में ले चुकी है। हालांकि, इस फुटेज में कौन-कौन दिख रहा है। इस बारे में अभी जानकारी नहीं मिल पाई है।
15 अप्रैल की रात माफिया अतीक-अशरफ की गोली मारकर हत्या कर दी गई। इन्हें मारने वालों की पहचान अरुण मौर्या, सनी और लवलेश तिवारी के रूप में हुई। तीनों पत्रकार बनकर पुलिस के काफिले के पास पहुंचे और जैसे ही अतीक-अशरफ ने मीडिया से बात करना शुरू की, तीनों ने ताबड़तोड़ गोलियां चला दीं। इस दौरान करीब 18 राउंड गोलियां चलीं, जिनमें से 8 गोली अतीक को लगी थी।
300 से लेकर 3000 तक के कमरे, सालाना करोड़ों का बिजनेस
प्रयागराज के व्यापार मंडल के एक अधिकारी ने बताया कि नुरुल्लाह रोड, मिनहाजपुर और म्यूराबाद में 2 तरह के होटल हैं। पहले: जहां ठहरने पर बिल दिया जाता है। दूसरे: गलियों में बने छोटे लॉज हैं, जहां बिल की जगह कच्ची रसीद दी जाती है।
''पैसे के लालच में कुछ होटल वाले बिना किसी आईडी के ही टूरिस्ट को रुकने दे देते हैं। या फिर बिना चेहरा देखे ही किसी की भी आईडी पर रूम बुक कर देते हैं। जो एक तरह से कानून का उल्लंघन है। लेकिन ऐसे फ्रॉड करने वाले होटल अब नाम मात्र के ही बचे हैं।''
"इस इलाके में आपको 300 रुपए से लेकर 3000 रुपए तक के कमरे मिल जाएंगे। एक अनुमान के मुताबिक, यहां के होटल सेक्टर का सालाना बिजनेस करीब 20 से 30 करोड़ रुपए का है।"
अब बात SIT और शूटर्स के बीच हुई पूछताछ की...
पुलिस सूत्रों के मुताबिक, तीनों हमलावरों से 100 सवाल पूछे गए, इनमें ये 6 कड़े सवाल भी थे...
सवाल 1: तुम्हारी अतीक-अशरफ से क्या दुश्मनी है?
जवाब: सीधे तौर पर अतीक-अशरफ से कोई दुश्मनी नहीं है। हमें लगा कि अगर हम ही दोनों की हत्या कर देंगे, तो हमारा बड़ा नाम होगा। पूरा देश हमें जानने लगेगा। इससे लोग हमसे डरेंगे और जेल से निकलने के बाद हम मनमानी वसूली करेंगे। पैसा कमाएंगे।
सवाल 2: नाम तो तुम लोग बांदा जेल में बंद माफिया को भी मारकर कमा सकते थे?
जवाब: हमें अतीक-अशरफ को ही मारना था। यह कहकर हमलावरों ने चुप्पी साध ली।
सवाल 3: हत्याकांड के पीछे कौन है?
जवाब: कोई नहीं।
सवाल 4: किसी ने तुम लोगों को फंडिंग की है?
जवाब: कोई नहीं।
सवाल 5: अतीक और अशरफ को क्यों मारा? ​​​​
जवाब: नाम कमाने के लिए दोनों को मारा है।
सवाल 6: तुर्किए मेड जिगाना पिस्टल किसने दी?
जवाब: शातिरों ने प​​हले गोलमोल जवाब दिया, पर कड़ाई से पूछताछ और क्रॉस सवाल करते रहने पर अंत में टूट गए और बताया कि ये हथियार उन्हें कानपुर के शातिर अपराधी बाबर ने दिए थे।
शूटआउट का कानपुर कनेक्शन आया सामने
कस्टडी रिमांड में हमलावरों ने नया खुलासा किया है। SIT की पूछताछ में शूटर्स लवलेश तिवारी, सनी सिंह और अरुण मौर्य ने बताया कि उन्हें तुर्किए मेड जिगाना पिस्टल समेत अन्य हथियार कानपुर के अपराधी बाबर ने दिए थे।
तीनों शूटर्स ने फिर दोहराया कि अतीक-अशरफ का मर्डर उन्होंने नाम कमाने के लिए किया। यह भी बताया कि हत्याकांड के पीछे कोई नहीं है। बुधवार को तीनों शूटर्स को 4 दिन की रिमांड मिलने के बाद डिप्टी कमिश्नर सतीश चंद्र, SP सत्येंद्र तिवारी और इंस्पेक्टर ओम प्रकाश लेकर पुलिस लाइन पहुंचे। यहीं पर तीनों से पूछताछ चल रही है।
बिना बुलाए पहुंचा था माफिया, चीफ गेस्ट बना; फोटो छपी तब प्रिंसिपल को पता चला
प्रयागराज के सेंट जोसेफ स्कूल में माफिया अतीक के सभी बेटों ने पढ़ाई की। स्कूल की कैंटीन से लेकर प्ले-ग्राउंड तक उनके रौब के कई किस्से फैले हुए हैं। खुद अतीक 20 साल पहले यहां बिना बुलाए चीफ गेस्ट बनकर पहुंचा था। बच्चों को इनाम दिए थे और कॉलेज प्रशासन को इसकी खबर दूसरे दिन लगी।
ये वही स्कूल है, जहां के पासआउट 4 स्टूडेंट्स सुप्रीम कोर्ट के जज और 16 हाईकोर्ट के जज रह चुके हैं। एक्स एयरचीफ मार्शल अनिल कुमार ब्राउन और देश के जाने-माने वकील प्रशांत भूषण तक ने यहां से पढ़ाई की। पूरी खबर पढ़ें...
बेटे की कब्र से 3KM दूर हुई हत्या, गोली लगने के 3 सेकेंड पहले असद से जुड़े सवाल पर बोला अतीक
असद के जनाजे से लेकर अतीक की हत्या के बीच गुजरे 12 घंटे किसी इत्तेफाक से कम नहीं थे। अतीक जीते-जी अपने बेटे को दफन होते भले ही न देख पाया हो, लेकिन मरते-मरते उसकी जुबान पर बेटे का ही जिक्र आया। इन 12 घंटों के बीच क्या-क्या हुआ? कैसे 15 अप्रैल की तारीख अतीक और उसके कुनबे के लिए काला दिन बन गई? पूरी खबर पढ़ें...
मेडिकल टेस्ट के लिए ले जाते वक्त सिर में गोली मारी; तीन हमलावरों ने सरेंडर किया
माफिया अतीक और उसके भाई अशरफ की शनिवार रात प्रयागराज में हत्या कर दी गई है। पुलिस उन्हें अस्पताल में मेडिकल टेस्ट के लिए ले जा रही थी। पत्रकार साथ-साथ चलते हुए अतीक से सवाल कर रहे थे। इसी बीच तीन युवक मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में गोली मार दी। इसके बाद अशरफ पर फायरिंग की। दोनों वहीं ढेर हो गए। पूरी खबर पढ़ें ...
12वीं के बाद पढ़ाई के लिए विदेश जाना था; पिता का अपराध बना रोड़ा, जानिए पूरी कहानी
माफिया अतीक अहमद के बेटे असद और उसके गुर्गे गुलाम मोहम्मद को यूपी एसटीएफ ने झांसी में मार गिराया। असद ने ही उमेश को मारने की साजिश रची और फिर प्रयागराज में दिनदहाड़े अपने गुर्गों के साथ उनकी हत्या कर दी। असद लखनऊ के एक नामी कॉलेज से 12वीं करने के बाद पढ़ाई के लिए विदेश जाना चाहता था। लेकिन परिवार के आपराधिक रिकॉर्ड की वजह से पासपोर्ट क्लियर नहीं हो रहा था। पूरी खबर पढ़ें...
असद से कहा- चलाओ गोली, धड़ाधड़ फायरिंग करके खाली कर दी मैगजीन
उमेश पाल हत्याकांड के बाद माफिया अतीक अहमद और उसके बेटे सुर्खियों में हैं। CCTV में उमेश पर गोलियां दागता अतीक का बेटा असद दिख रहा है। ऐसे में एक और वीडियो वायरल हो रहा है। जिसको लेकर दावा है कि वो असद के बचपन का है। इसमें अतीक अहमद की आवाज है कि चलाओ गोली। पूरी खबर पढ़ें...